Leier in Griekwa-koningshuis oorledeChris Pienaar (Foto verskaf deur Griekwa-koningshuis) Die Griekwa Koninklike Huis en Barendse-Griekwa-koningshuis betreur die afsterwe van een van sy leiers, Chris Pienaar, wat Vrydag in Vryburg, Noordwes, oorlede is. “Hy was ŉ seun van die aarde, ŉ reus tussen reuse, ŉ leier, ŉ dienskneg van die mense, ŉ Griekwa!” sê kaptein Aaron Martin William Messelaar, woordvoerder van die koningshuis. “Hy was ŉ baie nederige en lojale lid wat onder die leierskap van kaptein Minnie Barendse gedien het. Sy het hom as die leier van die Barendse-Griekwa-gemeenskap aangestel onder die vaandel van die Griekwa Koninklike Huis.” Messelaar het Saterdag aan Maroela Media bevestig Pienaar is ‘n paar maande gelede met kanker gediagnoseer. Pienaar het altyd gestreef na die erkenning van die Griekwa-gemeenskap as ŉ geheel. “Sy droom was om te sien hoe die gemeenskap verenig en dat hulle suksesvol sal wees in hul stryd vir grondhervorming en erkenning van die Khoi-taal,” voeg Messelaar by. Pienaar was betrokke by inisiatiewe oor grondhervorming en het ook op die Pan Suid-Afrikaanse Taalraad (Pansat) in Noordwes gedien. Hy was ook ŉ lid van die Griekwa Forum vir Nasionale Eenheid en was deel van militêre veterane en het in dié provinsiale struktuur gedien. Hy het op 3 Julie 2022 amptelik Etienne Badenhorst aangestel as die regent om namens hom oorsigtelik op te tree en leiding te neem. “Die Griekwa Koninklike Huis wens die Pienaar-familie sterkte toe en troos in dié moeilike tyd.” Hy laat sy vrou, Selma Pienaar, een seun en drie dogters agter.